โครงการในอนาคต

บริษัทมีโครงการที่จะขยายการดำเนินงาน เพื่อรองรับการดำเนินธุรกิจในอนาคต ดังนี้

(1) บริษัทมีนโยบายในการเพิ่มช่องทางการจำหน่ายของบริษัท
    เพื่อให้สามารถเข้าถึงกลุ่มลูกค้าเป้าหมายได้มากที่สุด โดยในปี 2547 ที่ผ่านมา
    บริษัทได้เพิ่มช่องทางการจำหน่ายผ่านสาขาและจุดจำหน่ายเป็น 298 แห่ง
    และมีแผนที่จะขยายจำนวนสาขาและจุดจำหน่ายให้ได้รวมไม่น้อยกว่า 340 แห่ง ภายใน 2548
    นี้ นอกจากนี้
    บริษัทยังอยู่ในระหว่างการเจรจากับบริษัทผู้ขายปลีกเครื่องใช้ไฟฟ้าที่มีจุดจำหน่ายอยู่ทั่วประเทศ
    เพื่อขายสินค้าของบริษัทผ่านจุดจำหน่ายดังกล่าว
    ซึ่งจะทำให้บริษัทมีจุดจำหน่ายครอบคลุมพื้นที่ต่างๆ มากขึ้น
    โดยในปัจจุบันอยู่ระหว่างการเจรจาเกี่ยวกับเงื่อนไขของสัญญาระหว่างบริษัทและบริษัทผู้ขายปลีกเครื่องใช้ไฟฟ้า
    และคาดว่าจะสามารถตกลงกันได้เร็วๆ นี้

(2) ในปี 2547 ที่ผ่านมา บริษัทได้เจรจาเพื่อเป็นตัวแทนในการให้บริการ download
    ริงโทนและโลโก้ ภายใต้ลิขสิทธิ์ของบริษัท จีเอ็มเอ็ม แกรมมี่ จำกัด (มหาชน)
    ซึ่งเป็นผู้ประกอบธุรกิจด้านเอ็นเตอร์เทนเมนท์รายใหญ่ของประเทศไทย ปัจจุบัน
    บริษัทได้รับการแต่งตั้งเป็น 1 ใน 10 ผู้ได้รับสิทธิ์ในการให้บริการดังกล่าว
    โดยได้เริ่มให้บริการแก่ลูกค้าที่ซื้อโทรศัพท์เคลื่อนที่จากบริษัทจะสามารถให้บริการแก่ลูกค้าทั่วไปในการ
    download ริงโทนและโลโก้ต่างๆ ได้ภายในเดือนเมษายน 2548 นี้เป็นต้นไป คาดว่าในปี
    2548 โครงการนี้จะทำให้บริษัทมีรายได้จากการให้บริการเพิ่มขึ้นประมาณ 20-25 ล้านบาท

(3) เนื่องจากบริษัทได้ให้ความสำคัญกับการให้บริการหลังการขายเป็นอย่างยิ่ง
    บริษัทจึงได้พัฒนาระบบ Call Center
    เพื่อให้บริการรับตอบปัญหาเกี่ยวกับเครื่องโทรศัพท์เคลื่อนที่ และด้านบริการหลังการขายอื่นๆ
    แก่ลูกค้า โดยมีเป้าหมายที่จะสร้างความพึงพอใจให้แก่ลูกค้าสูงที่สุด
    บริษัทได้มีการจัดตั้งหน่วยงานเพื่อพัฒนาระบบและรับผิดชอบงานด้าน Call Center โดยตรง
    รวมทั้งพัฒนาบุคลากรให้มีความพร้อมในการให้บริการแก่ลูกค้า
    โดยได้เริ่มให้บริการได้บางส่วนแล้วตั้งแต่เดือนมกราคม 2548 เป็นต้นมา
    ซึ่งคาดว่าจะสามารถให้บริการเต็มรูปแบบได้ภายในเดือนมีนาคม 2548 นี้เป็นต้นไป

(4) บริษัทอยู่ในระหว่างการพัฒนาระบบ Customer Relationship Management (CRM)
    ซึ่งขณะนี้บริษัทได้แบ่งการพัฒนาออกเป็น 2 ส่วน ดังนี้

    -   การพัฒนาการให้บริการซ่อมโทรศัพท์เคลื่อนที่แก่ลูกค้าของบริษัท
        ซึ่งลูกค้าจะสามารถตรวจสอบสถานะและความคืบหน้าของโทรศัพท์เคลื่อนที่ที่ส่งซ่อมกับบริษัทด้วยตนเองได้ตลอดเวลา
        ผ่านทางเว็บไซต์ของบริษัท
        ซึ่งบริษัทมีแผนที่จะเริ่มเปิดให้บริการนี้ภายในบริษัทเพื่อทดสอบและเตรียมความพร้อมของระบบได้ในเดือนมีนาคมนี้
        และคาดว่าจะสามารถเริ่มให้บริการแก่ลูกค้าของบริษัทได้ในไตรมาสที่ 2 ของปี 2548
        ที่จะถึงนี้

    -   การให้บริการอื่นๆ ที่หลากหลายมากขึ้น นอกเหนือจากการซ่อมโทรศัพท์เคลื่อนที่
        โดยการพัฒนาระบบฐานข้อมูลลูกค้าของบริษัทให้สามารถรวบรวมข้อมูลความต้องการต่างๆ
        ของลูกค้า เพื่อให้บริษัทสามารถให้บริการต่างๆ ให้ตรงตามความต้องการของลูกค้าได้
        ซึ่งจะช่วยให้บริษัทสามารถแข่งขันกับผู้จำหน่ายโทรศัพท์เคลื่อนที่อื่นๆ ได้ดียิ่งขึ้น
        ซึ่งคาดว่าบริษัทจะสามารถเริ่มให้บริการต่างๆ ได้ในช่วงครึ่งหลังของปี 2548 นี้

(5) เนื่องจากจุดจำหน่ายของบริษัทที่ครอบคลุมอยู่ทั่วประเทศถึง 298 แห่งในปี 2547
    และจะขยายตัวเพิ่มขึ้นในอนาคตตามแผนการดำเนินงานของบริษัท
    เพื่อใช้ประโยชน์จากจุดจำหน่ายที่มีอยู่เป็นจำนวนมากเหล่านี้
    บริษัทจึงจะเปิดให้บริการรับชำระค่าสินค้าและบริการต่างๆ ผ่านจุดจำหน่ายของบริษัท
    เพื่ออำนวยความสะดวกให้แก่ประชาชนทั่วไป โดยตั้งแต่ต้นปี 2548 เป็นต้นมา
    บริษัทได้เริ่มดำเนินการเจรจากับผู้ขายสินค้า ผู้ให้บริการด้านการเงิน และสาธารณูปโภคต่างๆ
    แล้ว คาดว่าจะสามารถเริ่มให้บริการได้ในไม่ช้านี้